**Dire Dawa** on kaupunki Etiopian koillisosassa. Sen asukasluku oli vuonna 2007 341 834. Kaupunki on muodostunut Djiboutista tulevan rautatien varrelle 1900-luvun alussa.

Maantiede ja ilmasto
--------------------

Paikallista maisemaa.
Dire Dawa sijaitsee Etiopian keskiosan itäosassa noin 48 kilometriä Hararin kaupungista koilliseen. Sen länsipuolella on Itä-Afrikan hautavajoama. Kaupungin läpi virtaa Dachatujoki, joka kuivuu ajoittain kuivina kausina. Joki jakaa Dire Dawan uuden ja vanhankaupungin alueisiin.

Dire Dawan lämpötila vaihtelee 12 °C:n ja 29 °C:n välillä. Keskimääräinen alin lämpötila on koko vuoden noin 15 °C ja keskimääräinen ylin lämpötila noin 28 °C. Suurimmat sateet saadaan maaliskuun ja toukokuun sekä heinäkuun ja syyskuun välisenä aikana. Sateisin kuukausi on elokuu ja kuivin joulukuu. Vuosittainen sadanta on noin 800 millimetriä.

Historia
--------

Kaupunkikuvaa vuonna 1934.
Dire Dawan nimen alkuperästä on esitetty muutamia eri versioita. Mahdollisesti se on johdettu somalinkielisestä ilmauksesta *Dir-dabo*, joka viittaa Dir-heimoliiton rajaan. Amharankielinen muoto Dire Dawa tarkoittaa puolestaan viljelemätöntä kukkulaa.

Lähistön luolista on löydetty esihistoriallisia luolamaalauksia. Aikanaan paikka oli myös tärkeä läpikulkureitti karavaaneille. Nykyinen kaupunki on kuitenkin perustettu vasta verrattain hiljattain. Paikkakunta alkoi kasvaa vuodesta 1904 alkaen, jolloin sinne rakennettiin Djiboutista tuleva rautatie. Dire Dawasta tuli rautatien pääteasema, ennen kuin sitä sittemmin laajennettiin edelleen pääkaupunki Addis Abebaan. Ranskalaiset rakennuttivat kaupungin uuden kaupunginosan.

Keisari Jeassu V rakennutti Dire Dawaan moskeijan ensimmäisen maailmansodan aikana. Toisen maailmansodan aikana kaupunki oli puolestaan brittien hallinnollinen keskus heidän vapautettuaan maan vuonna 1941. Ogadenin sodan aikana vuosina 1977–1978 kaupunkia piirittivät Somalian joukot, mutta lopulta Neuvostoliiton ja Kuuban tukema vastahyökkäys ajoi heidät takaisin.

Liikenne ja talous
------------------

Dire Dawan rautatieasema.
Dire Dawa sijaitsee Addis Abebasta, Hararista ja Djiboutista saapuvien maanteiden solmukohdassa ja sen kautta kulkee rautatie Djiboutiin. Kaupungilla on myös oma lentokenttänsä. Kaupungissa on esimerkiksi tekstiili- ja sementtiteollisuutta, sekä elintarviketeollisuutta. Siellä valmistetaan myös esimerkiksi kahvia ja nahkoja. Lähialue ei sovi maanviljelyyn, joten viljaa täytyy tuoda kauempaa Etiopiasta. Haramayan yliopiston pääkampus sijaitsee Dire Dawassa.

Väestö
------

Vuonna 2007 Dire Dawan asukasluku oli 341 834. Sen asukkaat ovat pääasiassa oromoja, somaleja ja amharoja. Oromoja oli vuonna 2007 yhteensä 156 958, somaleja 83 069 ja amharoja 68 962. Pienempiin ryhmiin lukeutuivat esimerkiksi guraget (15 543). Kaupungissa on koptilainen kirkko. Muslimit seuraavat lähinnä shafi'i-koulukuntaa.

Lähteet
-------

1. ↑
2. 1 2 3 4 5 6  Dire Dawa Encyclopaedia Britannica. Viitattu 10.7.2020. (englanniksi)
3. ↑  Dire Dawa World Meteorological Organization. Viitattu 23.12.2020. (englanniksi)
4. 1 2 3 4  B. Lewis, Ch. Pellat and J. Schacht. Assisted by J. Burton-Page, C. Dumont ja V.L. Ménage: *Encyclopaedia of Islam, Volume II (C-G)*, s. 317. Brill, 1991. ISBN 9789004070264. (englanniksi)
5. ↑  Tony Jaques: *Dictionary of Battles and Sieges: A-E*, s. 304. , 2007. ISBN 9780313335372. Google-kirjat. (englanniksi)
6. ↑  About HU haramaya.edu.et. Viitattu 5.2.2021. (englanniksi)
7. 1 2  Ethnic Group, Mother Tongue, Religion and Marital Status (pdf) (s. 25) *Census 2007 Tables: Addis Abeba*. Central Statistical Agency of Ethiopia.  Arkistoitu 14.11.2010. Viitattu 10.7.2020. (englanniksi)

Aiheesta muualla
----------------

* Kuvia tai muita tiedostoja aiheesta **Dire Dawa** Wikimedia Commonsissa

Etiopian osavaltiot ja alueet

* Addis Abeba
* Afar
* Amhara
* Benishangul-Gumuz
* Dire Dawa
* Gambela
* Harari
* Oromia
* Sidamo
* Somali
* Tigray
* YeDebub Biheroch Bihereseboch na Hizboch Kilil